Қырғыз үкіметі отставкаға кетті
"Қырғыз үкіметі отставкаға кетті" | "https://abai.kz/post/127504"
TITLE: Қырғыз үкіметі отставкаға кетті
URL: https://abai.kz/post/127504
META: "Қырғыз үкіметі отставкаға кетті" | "https://abai.kz/post/127504"
DATE: 22.01.2021
AUTHOR(s): Abai.kz
TOTAL WORDS: 154
TEXT: Қырғызстан президенті міндетін уақытша атқарушы, Жогорку кеңеш спикері Талант Мамытов премьер-министр мен үкіметтің өкілетін аяқтау туралы жарлыққа қол қойды. Бұл туралы мемлекет басшысының сайтында хабарланды. Хабарламада президент сайлауының ресми қорытындысы жарияланып, Садыр Жапаровтың премьер-министр өкілетін аяқтау туралы өтініш бергені жазылған. Азаттықтың Қырғыз қызметінің жазуынша, бұл жарлық бойынша үкімет толық отставкаға кетті деп саналады. Премьер-министр міндетін Артем Новиков уақытша атқарады. Бұған дейін Садыр Жапаровтың президент сайлауының ресми нәтижесі шыққаннан кейін премьер-министр өкілетінен бас тартатыны хабарланған еді. Конституция бойынша, бұдан соң үкімет толық отставкаға кетуі тиіс. Былтыр 6 қазанда Қырғызстанда халық толқуы болып, артынша билік ауысқан. Жогорку кеңештің кезектен тыс отырысында Садыр Жапаров премьер-министр болып тағайындалған. Кейін ол президент сайлауына түскісі келетінін айтып, үкімет жетекшісінің өкілетін уақытша тоқтатқан. Оның міндеті премьер-министрдің орынбасары Артем Новиковқа жүктелген. 20 қаңтарда орталық сайлау комиссиясы президент сайлауының ресми нәтижесін жариялап, Садыр Жапаровтың жеңгенін мәлімдеді. Оның инаугурациясы 28 қаңтарда өтеді. Кезектен тыс президент сайлауы 10 қаңтарда өткен, оған 17 кандидат қатысқан. Abai.kz
